Efter nedgang i slutningen af 2013 er 2014 kommet godt fra start for Martin.

Martin, der producerer lys fra fabrikken i Frederikshavn har efter nogle træge måneder med færre ordrer og ultimativt 20 fyringer i november, nu ansat flere, end før nedgangen. Det skriver Kanal Frederikshavn. - Vores marked går meget i bølger, og det kan være besværligt at forudse, hvad der sker. Nogle gange kan det svinge fra måned til måned, og andre gange er det uge for uge, så det kan være svært at vide, hvor godt vi står, men efter to sløje måneder har vi haft meget travlt i februar, siger direktør Peter Høy til Kanal Frederikshavn. Det er både det eksisterende produktprogram, men også nyskabelsen Mac Quantum, der trækker læsset. Og så er der et Melodi Grand Prix på vej. En begivenhed Martin oftest er leverandør til. - Lad mig sige det sådan. Jeg vil blive skuffet, hvis ikke vi spiller en eller anden form for rolle med hensyn til årets Melodi Grand Prix. Det får vi nok mere svar på i de næste par måneder, fortæller direktøren til Kanal Frederikshavn.